3. ลักษณะการประกอบธุรกิจ

2.  
3.  

1.  1.  ความเป็นมา

ตามมติคณะรัฐมนตรี เมื่อวันที่ 30 พฤศจิกายน 2542
อนุมัติแผนการระดมทุนจากภาคเอกชนในโครงการโรงไฟฟ้าราชบุรี โดยการจัดตั้งบริษัท
ผลิตไฟฟ้าราชบุรีโฮลดิ้ง จำกัด แล้วระดมทุนโดยเสนอขายหุ้นให้แก่ประชาชนทั่วไป และนำบริษัทฯ
เข้าจดทะเบียนในตลาดหลักทรัพย์ฯ พร้อมกันนี้
ได้แต่งตั้งคณะกรรมการดำเนินการระดมทุนจากภาคเอกชนในโครงการโรงไฟฟ้าราชบุรี
(คณะกรรมการดำเนินการฯ) ประกอบด้วย
เลขาธิการคณะกรรมการนโยบายพลังงานแห่งชาติเป็นประธาน ผู้แทนกระทรวงการคลัง
ผู้แทนสำนักงานอัยการสูงสุด ผู้แทนสำนักนายกรัฐมนตรี ผู้แทนบริษัท ผลิตไฟฟ้าราชบุรีโฮลดิ้ง จำกัด
เป็นกรรมการ และผู้แทน กฟผ. เป็นกรรมการและเลขานุการ
โดยมอบหมายให้คณะกรรมการดำเนินการฯ
มีอำนาจหน้าที่ในการกำกับดูแลแผนการระดมทุนจากภาคเอกชนในโครงการโรงไฟฟ้าราชบุรี

กฟผ.ได้จัดตั้ง บริษัท ผลิตไฟฟ้าราชบุรีโฮลดิ้ง จำกัด มีชื่อภาษาอังกฤษว่า Ratchaburi
Electricity Generating Holding Company Limited เมื่อวันที่ 7 มีนาคม 2543
ด้วยทุนจดทะเบียนเริ่มต้นที่เรียกชำระแล้ว 300 ล้านบาท โดยเป็นหุ้นสามัญจำนวน 30 ล้านหุ้น
มูลค่าหุ้นที่ตราไว้หุ้นละ 10 บาท กฟผ. ถือหุ้นร้อยละ 100 ต่อมาในวันที่ 18 สิงหาคม 2543
บริษัทฯ ได้จดทะเบียนเป็นบริษัทมหาชนจำกัด และจดทะเบียนเพิ่มทุนเป็น 14,500 ล้านบาท
และเมื่อวันที่ 11 ตุลาคม 2543 สำนักงานคณะกรรมการกำกับหลักทรัพย์และตลาดหลักทรัพย์
(สำนักงาน ก.ล.ต.) อนุญาตให้เสนอขายหุ้นสามัญเพิ่มทุนครั้งแรกของบริษัทฯ ให้แก่ประชาชนทั่วไป
และตลาดหลักทรัพย์ฯ รับหลักทรัพย์ของบริษัทฯ ให้เป็นหลักทรัพย์จดทะเบียนเมื่อวันที่ 13 ตุลาคม
2543 และในวันที่ 2 พฤศจิกายน 2543 หลักทรัพย์ของบริษัทฯ เข้าซื้อขายในตลาดหลักทรัพย์ฯ
เป็นวันแรก

2.  การประกอบธุรกิจ

บริษัทฯ มีลักษณะการประกอบธุรกิจในรูปของบริษัทโฮลดิ้ง โดยมีหน้าที่เป็นแกนนำของกลุ่มบริษัทฯ
ในการกำหนดทิศทางการดำเนินงาน และแผนกลยุทธ์ต่างๆ ให้สอดคล้องกับเป้าหมายการพัฒนา
และการขยายกิจการของบริษัทฯ ที่มุ่งลงทุนในธุรกิจผลิตไฟฟ้าและธุรกิจที่เกี่ยวข้อง โดยบริษัทฯ
จะสนับสนุนเงินทุนให้เพียงพอต่อการดำเนินงานรวมทั้งมีส่วนร่วมในการกำหนดนโยบายและติดตามตรวจสอบการดำเนินงานของบริษัทที่ลงทุน

บริษัทฯ มีรายได้หลักจากเงินปันผลของบริษัทย่อยและกิจการที่ควบคุมร่วมกัน ทั้งนี้ บริษัทฯ
มีนโยบายจ่ายเงินปันผลให้กับผู้ถือหุ้นในอัตราไม่น้อยกว่าร้อยละ 40
ของกำไรสุทธิตามงบการเงินรวมหลังหักเงินทุนสำรองตามกฎหมายและเงินทุนสำรองอื่นๆ
อย่างไรก็ตาม การจ่ายเงินปันผลดังกล่าวจะต้องขึ้นอยู่กับกระแสเงินสดของบริษัทฯ ด้วย

สำหรับการจ่ายเงินปันผลของบริษัท ผลิตไฟฟ้าราชบุรี จำกัด
ซึ่งเป็นบริษัทย่อยหลักจะเป็นไปตามเกณฑ์การจ่ายเงินปันผลของบริษัทจำกัด กล่าวคือ
จะจ่ายเงินปันผลจากกำไรสุทธิหลังหักเงินสำรองตามกฎหมายแล้ว ทั้งนี้
จะต้องเป็นไปตามเงื่อนไขในสัญญาเงินกู้และจะต้องมีเงินสดคงเหลืออยู่ในบัญชีผู้กู้ยืมด้วย บริษัท
ผลิตไฟฟ้าราชบุรี จำกัด มีลักษณะการประกอบธุรกิจเช่นเดียวกับผู้ผลิตไฟฟ้าเอกชนรายอื่นๆ
รายได้หลักจะมาจากการขายไฟฟ้าตามสัญญาซื้อขายไฟฟ้าซึ่งได้ลงนามกับ กฟผ. เมื่อวันที่ 9 ตุลาคม
2543 จำนวน 2 สัญญา คือ สัญญาซื้อขายไฟฟ้าสำหรับโรงไฟฟ้าพลังความร้อน
และสัญญาซื้อขายไฟฟ้าสำหรับโรงไฟฟ้าพลังความร้อนร่วม สัญญาทั้ง 2 ฉบับมีอายุ 25 ปี

ปัจจุบันบริษัทฯ ถือหุ้นในบริษัทย่อย 14 บริษัท และกิจการที่ควบคุมร่วมกันและบริษัทร่วม จำนวน 21
บริษัท รวมทั้งเงินลงทุนอื่นๆ 1 บริษัท ดังนี้

[]

[]

[]

ทั้งนี้บริษัทฯ ยังคงมุ่งมั่นที่จะ ลงทุน พัฒนา
และดำเนินงานด้านผลิตไฟฟ้าและธุรกิจเกี่ยวเนื่องอย่างต่อเนื่อง เพื่อบรรลุวัตถุประสงค์ตามวิสัยทัศน์
การเป็นผู้ผลิตไฟฟ้าเอกชนชั้นนำในภูมิภาคที่เป็นที่เชื่อถือของสาธารณชน

[]โครงสร้างของกลุ่มบริษัทฯ และสัดส่วนการถือหุ้นสามารถแสดงได้ดังแผนภาพต่อไปนี้

3.  โครงสร้างรายได้ของบริษัทฯ บริษัทย่อย และกิจการที่ควบคุมร่วมกัน ปี 2555

จากการดำเนินงานในปี 2555 ที่ผ่านมา รายได้หลักของบริษัทฯ
มาจากรายได้ค่าขายไฟฟ้าของบริษัท ผลิตไฟฟ้าราชบุรี จำกัดซึ่งขายให้แก่ กฟผ.
ตามสัญญาซื้อขายไฟฟ้าระยะยาว 25 ปี
โดยโครงสร้างรายได้พื้นฐานภายใต้สัญญาซื้อขายไฟฟ้าของโรงไฟฟ้าราชบุรี แบ่งออกเป็น 2
ส่วนหลักๆ คือ

1. ค่าความพร้อมจ่ายพลังไฟฟ้า (Availability Payment: AP)

รายได้ค่าความพร้อมจ่ายพลังไฟฟ้า กำหนดขึ้นเพื่อให้ครอบคลุม เงินลงทุนทั้งหมดที่ประกอบด้วย
เงินกู้ ดอกเบี้ยเงินกู้ ผลตอบแทนผู้ถือหุ้น และค่าใช้จ่ายคงที่ในการดำเนินการ เช่น
ค่าใช้จ่ายบำรุงรักษา รวมถึงค่าใช้จ่ายในการบริหาร เป็นต้น
โดยทั่วไปแล้วค่าความพร้อมจ่ายพลังไฟฟ้าจะขึ้นอยู่กับความพร้อมของโรงไฟฟ้าในการผลิตและจ่ายกระแสไฟฟ้าตามที่
กฟผ. กำหนด

  2. ค่าพลังงานไฟฟ้า (Energy Payment: EP)

รายได้ค่าพลังงานไฟฟ้าจะได้รับเมื่อมีการผลิตพลังงานไฟฟ้าและส่งเข้าระบบไฟฟ้าของ กฟผ.
โดยมีส่วนประกอบหลัก 2 ส่วนคือ

(1) ค่าเชื้อเพลิง (Fuel Payment)

(2) ค่าใช้จ่ายผันแปรในการผลิตและบำรุงรักษา (Variable Operating and Maintenance
    Payment)

นอกจากรายได้หลักจากค่าขายไฟฟ้าที่ได้รับจากโรงไฟฟ้าราชบุรีแล้ว ในปี 2555 บริษัทฯ
ได้รวมรายได้ค่าขายไฟฟ้าจาก RATCH-Australia Corporation Limited (RAC)
ซึ่งมีรายได้หลักจากสัญญาซื้อขายไฟฟ้าระยะยาวจากโรงไฟฟ้าพลังความร้อนและโรงไฟฟ้าพลังงานลม
โดยโครงสร้างรายได้พื้นฐานตามสัญญาซื้อขายไฟฟ้าระยะยาว
สำหรับโรงไฟฟ้าพลังความร้อนประกอบด้วย

1.  Capacity Charge ซึ่งครอบคลุมเงินลงทุนทั้งหมด รวมถึงค่าใช้จ่ายในการบำรุงรักษา
    และปรับตามความพร้อมของโรงไฟฟ้า (Actual Capacity Availability)
    ในการผลิตและจ่ายไฟฟ้าตามที่กำหนดในสัญญาซื้อขายไฟฟ้า

2.  Energy Charge ซึ่งจะได้รับเมื่อมีการผลิตพลังงานไฟฟ้า โดยมีส่วนประกอบหลักได้แก่
    ค่าเชื้อเพลิงและค่าใช้จ่ายผันแปรในการผลิตและบำรุงรักษา เป็นต้น

สำหรับรายได้ค่าขายไฟฟ้าจากโรงไฟฟ้าพลังงานลมของ RAC
คำนวณโดยใช้พลังงานไฟฟ้าที่ผลิตได้คูณกับราคาค่าไฟต่อหน่วยการผลิต

บริษัทฯ ยังมีรายได้ค่าขายและการให้บริการอื่นๆ อีก ดังนี้

1.  รายได้ค่าพลังงานไฟฟ้า จากโรงไฟฟ้าประดู่เฒ่าขนาดกำลังผลิตรวม 2.65 เมกะวัตต์
    และโรงไฟฟ้า เสาเถียรขนาดกำลังผลิต 3.6 เมกะวัตต์
    ซึ่งได้เริ่มเดินเครื่องเชิงพาณิชย์เมื่อวันที่ 26 มกราคม 2555
    โดยโรงไฟฟ้าประดู่เฒ่าและโรงไฟฟ้าเสาเถียร ตั้งอยู่ที่อำเภอกงไกรลาศ จังหวัดสุโขทัย
    ทำการผลิตพลังงานไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ
    ดำเนินงานโดยบริษัท ราชบุรีพลังงาน จำกัด ซึ่งเป็นบริษัทย่อยของบริษัทฯ

2.  รายได้ค่าบริการเดินเครื่องและบำรุงรักษา ดำเนินงานโดยบริษัท ราช-ลาว เซอร์วิส จำกัด
    ซึ่งเป็นบริษัทย่อยของบริษัทฯ ได้จดทะเบียนจัดตั้งเมื่อวันที่ 8 พฤษภาคม 2552
    ภายใต้กฎหมายของสปป.ลาว โดยบริษัท ราช-ลาว เซอร์วิส จำกัด
    ได้ทำสัญญาให้บริการเดินเครื่องและบำรุงรักษาโรงไฟฟ้าพลังน้ำกับบริษัท ไฟฟ้าน้ำงึม 2 จำกัด
    ตั้งแต่วันที่ 1 กรกฎาคม 2552 จนสิ้นสุดสัญญาระยะเวลาสัมปทานโรงไฟฟ้า

ทั้งนี้ บริษัทฯ
ยังมีรายได้ที่ได้รับจากกิจการที่ควบคุมร่วมกันที่ลงทุนในธุรกิจผลิตไฟฟ้าร่วมกับผู้ลงทุนรายอื่นๆ อีก
ดังนี้

1.  บริษัท ไตร เอนเนอจี้ จำกัด และบริษัท ราชบุรีเพาเวอร์ จำกัด โดยบริษัท ราชบุรีแก๊ส
    จำกัด และบริษัท ราชบุรี อัลลายแอนซ์ จำกัด ซึ่งเป็นบริษัทย่อยของบริษัทฯ ถือหุ้นร้อยละ 50
    และร้อยละ 25 ตามลำดับ มีรายได้ค่าขายไฟฟ้าแบ่งออกเป็น 2
    ส่วนคือค่าความพร้อมจ่ายพลังไฟฟ้า และค่าพลังงานไฟฟ้า เช่นเดียวกับรายได้พื้นฐานของบริษัท
    ผลิตไฟฟ้าราชบุรี จำกัด

2.  บริษัท ชูบุราชบุรี อีเลคทริคเซอร์วิส จำกัด ซึ่งบริษัทฯถือหุ้นร้อยละ 50
    มีรายได้จากงานให้บริการเดินเครื่องและบำรุงรักษา โดยมีสัญญาให้บริการเป็นระยะเวลา 14
    ปี ให้กับโรงไฟฟ้าของบริษัท ราชบุรีเพาเวอร์ จำกัด
    ซึ่งประกอบด้วยโรงไฟฟ้าพลังความร้อนร่วม 2 ชุด ขนาดกำลังผลิตชุดละ 700 เมกะวัตต์

3.  บริษัท เซาท์อีสท์ เอเชีย เอนเนอร์จี จำกัด ซึ่งบริษัทฯถือหุ้นร้อยละ 33.33
    มีรายได้ค่าขายไฟฟ้าจากโรงไฟฟ้าพลังน้ำ-น้ำงึม 2 โดยมีสัญญาซื้อขายไฟฟ้าอายุ 25 ปี
    นับแต่วันที่เปิดดำเนินการเชิงพาณิชย์กับ กฟผ. โดยดำเนินการจำหน่ายไฟฟ้าครั้งแรก
    (Initial Operation Date) เมื่อวันที่ 26 มีนาคม 2554

4.  บริษัท โซลาร์ต้า จำกัด ซึ่งบริษัทฯ ถือหุ้นร้อยละ 49
    ดำเนินงานโรงไฟฟ้าซึ่งผลิตไฟฟ้าจากพลังงานแสงอาทิตย์ 8 แห่งจำนวนรวม 34.25
    เมกะวัตต์ มีสัญญาซื้อขายไฟฟ้าประเภท Non-Firm
    สำหรับผู้ผลิตไฟฟ้ารายเล็กมากกับการไฟฟ้าส่วนภูมิภาค (“กฟภ.”) และได้รับเงินสนับสนุน
    (Adder) จากกองทุนพัฒนาไฟฟ้า จำนวน 8 บาทต่อหน่วย เป็นระยะเวลา 10 ปี ซึ่งในปี
    2555 โรงไฟฟ้าทั้ง 8 แห่ง ได้เดินเครื่องเชิงพาณิชย์เพื่อจำหน่ายกระแสไฟฟ้าให้กับกฟภ.แล้ว
    โดยมีรายได้ค่าขายไฟฟ้าประกอบด้วย 3 ส่วน คือ

1)  อัตราค่าพลังงานไฟฟ้า โดยใช้อัตราค่าพลังงานไฟฟ้าขายส่ง ณ ระดับแรงดัน 11-33
    กิโลโวลต์ ที่ กฟผ.ขายให้การไฟฟ้าฝ่ายจำหน่าย

2)  ส่วนเพิ่มราคารับซื้อไฟฟ้า (Adder) ซึ่งขึ้นกับประเภทเชื้อเพลิงที่ใช้ในการผลิตไฟฟ้า

3)  ค่าไฟฟ้าตามสูตรการปรับอัตราค่าไฟฟ้าโดยอัตโนมัติขายส่งเฉลี่ย (Ft ขายส่งเฉลี่ย)

5.  บริษัท เฟิร์ส โคราช วินด์ จำกัด ซึ่งบริษัทฯ ถือหุ้นร้อยละ 20
    ดำเนินการผลิตกระแสไฟฟ้าจากพลังงานลม ขนาดกำลังการผลิตรวม 103.50 เมกะวัตต์
    มีสัญญาซื้อขายไฟฟ้าประเภท Non-Firm
    สำหรับผู้ผลิตไฟฟ้ารายเล็กกับการไฟฟ้าฝ่ายผลิตแห่งประเทศไทยและได้รับเงินสนันสนุน
    (Adder) จากกองทุนพัฒนาไฟฟ้า สำนักงานคณะกรรมการกำกับกิจการพลังงาน (สกพ.)
    จำนวน 3.50 บาทต่อหน่วย เป็นระยะเวลา 10 ปี
    และได้เริ่มเดินเครื่องเชิงพาณิชย์เพื่อจำหน่ายกระแสไฟฟ้าให้กับ กฟผ. เมื่อวันที่ 14
    พฤศจิกายน 2555 และมีรายได้ค่าขายไฟฟ้าแบ่งออกเป็น 3 ส่วนเช่นเดียวกับบริษัท โซลาร์ต้า
    จำกัดคือ อัตราค่าพลังงานไฟฟ้า ส่วนเพิ่มราคารับซื้อไฟฟ้า (Adder) และ Ft ขายส่งเฉลี่ย

6.  บริษัท โซล่าร์ เพาเวอร์ จำกัด (โคราช 3, โคราช 4 และโคราช 7) ซึ่งบริษัทฯ
    ถือหุ้นร้อยละ 40 ดำเนินการผลิตไฟฟ้าจากพลังงานแสงอาทิตย์ ขนาดกำลังการผลิตติดตั้งรวม
    18 เมกะวัตต์โรงไฟฟ้าทั้ง 3 แห่งได้เริ่มเดินเครื่องเชิงพาณิชย์เพื่อจำหน่ายกระแสไฟฟ้าให้กับ
    กฟภ.เมื่อวันที่ 9 มีนาคม 2555 วันที่ 14 พฤษภาคม 2555 และวันที่ 30 พฤษภาคม 2555
    ตามลำดับ โดยมีสัญญาซื้อขายไฟฟ้าประเภท Non-Firm สำหรับผู้ผลิตไฟฟ้ารายเล็กมากกับ
    กฟภ.และได้รับเงินสนับสนุน(Adder) จากกองทุนพัฒนาไฟฟ้า
    สำนักงานคณะกรรมการกำกับกิจการพลังงาน จำนวน 8 บาทต่อหน่วยเป็นระยะเวลา 10 ปี
    และมีรายได้ค่าขายไฟฟ้าแบ่งออกเป็น 3 ส่วนเช่นเดียวกับบริษัท โซลาร์ต้า จำกัด คือ
    อัตราค่าพลังงานไฟฟ้าส่วนเพิ่มราคา รับซื้อไฟฟ้า (Adder) และ Ft ขายส่งเฉลี่ย

3.  โครงสร้างรายได้ของบริษัทฯ ปี 2553-2555

[]

[]